Fl-2019, il-BEI ssottoskriva operazzjonijiet ta’ finanzjament b’valur totali ta’ EUR 6,3 biljun fir-reġjuni koperti mill-ELM. Minn dan it-total, iktar minn EUR 4,9 biljun tal-operazzjonijiet tal-BEI jaqgħu taħt l-ELM, (jiġifieri huma koperti mill-garanzija tal-UE) u jinvolvu kważi 56 kuntratt ta’ self. L-operazzjonijiet li jifdal huma ffinanzjati mill-faċilitajiet tar-riskju proprju tal-BEI.

Ir-rapport annwali preżenti jipprovdi ħarsa ġenerali lejn l-attivitajiet tal-BEI taħt il-garanzija tal-UE fl-2019. Dan jagħti wkoll sommarju tal-operazzjonijiet imwettqa mill-BEI mingħajr il-garanzija tal-UE (jiġifieri għar-“riskju proprju” tiegħu) sabiex jagħti stampa komprensiva tal-attività tal-BEI fir-reġjuni koperti mill-ELM. B’żieda ma’ dan, fl-2019 il-Kummissjoni ppubblikat evalwazzjoni komprensiva tal-implimentazzjoni tal-Mandat ta’ Self Estern mill-BEI minn nofs l-2014 sal-aħħar tal-2018.

Il-Mandat ta’ Self Estern (ELM, External Lending Mandate) mogħti lill-Bank Ewropew tal-Investiment (BEI) huwa strument importanti li permezz tiegħu l-Unjoni Ewropea (UE) tipprovdi appoġġ għal investimenti f’pajjiżi sħab. Dan huwa bbażat fuq garanzija mir-riżorsi tal-baġit tal-UE li jippermetti lill-BEI jżid is-self tiegħu barra mill-UE bħala appoġġ għall-politiki tal-UE. Il-garanzija tal-UE tkopri istanzi definiti meta l-mutwatarji jonqsu milli jħallsu lura l-finanzjament dovut lill-BEI. Il-garanzija tal-UE għalhekk iżżid il-kapaċità tal-BEI li jġorr ir-riskju.

·Garanzija komprensiva, li tkopri r-riskju tal-kreditu, hija pprovduta għal operazzjonijiet ta’ finanzjament ma’ kontropartijiet tas-settur pubbliku (tipikament għall-iżvilupp tal-infrastruttura) kif ukoll għal self mill-BEI lil banek jew kumpaniji li jibbenefikaw minn garanzija mill-Istat. EUR 4,3 biljun jew kważi 87 % tal-operazzjonijiet ta’ finanzjament iffirmati taħt l-ELM fl-2019 ibbenefikaw mill-garanzija komprensiva.

Nota: Proġett wieħed jista’ jikkontribwixxi għal iktar minn objettiv wieħed tal-ELM. L-objettivi tal-Azzjoni Klimatika, tal-Integrazzjoni Reġjonali u tar-Reżiljenza Ekonomika fit-Tul huma objettivi trasversali (orizzontali) li japplikaw għall-proġetti kollha u b’hekk jikkoinċidu mat-tnejn l-oħra. Il-volumi tal-firem għall-Iżvilupp tas-Settur Privat Lokali u għall-Infrastruttura Ekonomika u Soċjali mgħoddija flimkien jagħtu l-volum totali ffirmat f’sena.

L-iżvilupp tas-settur privat lokali, b’mod partikolari l-appoġġ għall-SMEs

Il-BEI ssottoskriva EUR 1,8 biljun ta’ operazzjonijiet fir-reġjun tal-ELM li jappoġġaw l-iżvilupp tas-settur privat lokali fl-2019, li minnhom EUR 1,6 biljun huma taħt l-ELM. L-istrument ewlieni ta’ self użat kien linji ta’ kreditu għal self misluf lill-SMEs u lill-kumpaniji b’kapitalizzazzjoni medja, b’EUR 1,51 biljun f’kuntratti ffirmati għal disa’ linji ta’ kreditu għal intermedjarji finanzjarji lokali biex ikunu jistgħu jmorru lil hinn fl-indirizzar tal-ħtiġijiet finanzjarji ta’ dan is-segment tas-suq. Fl-2019 ġew appoġġati wkoll ħames proġetti ġodda ta’ mikrofinanzjament u erba’ ta’ self dirett lill-kumpaniji.

Il-finanzjament tal-ekwità jinvolvi volumi iżgħar u huwa aktar riskjuż min-natura tiegħu. EUR 94 miljun ġew iffirmati fl-2019 għal 8 fond ta’ ekwità ġdid. Żewġ fondi jiffukaw fuq l-appoġġ ta’ kumpaniji b’potenzjal għoli ta’ tkabbir u l-iżvilupp tas-settur privat lokali fil-Viċinat tan-Nofsinhar, filwaqt li s-sitta l-oħra huma transreġjonali u jiffukaw fuq l-enerġija rinnovabbli u investimenti ekoloġiċi oħra.

L-iżvilupp tal-infrastruttura soċjali u ekonomika

L-operazzjonijiet ta’ finanzjament li jikkontribwixxu għall-iżvilupp tal-infrastruttura soċjali u ekonomika fir-reġjuni tal-ELM ammontaw għal EUR 4,4 biljun ffirmati mill-BEI fl-2019, li minnhom EUR 3,2 biljun jaqgħu taħt il-garanzija tal-UE. Is-setturi ewlenin ikkonċernati kienu l-enerġija, it-trasport u l-ilma/in-netwerk tad-drenaġġ. Il-proġetti tat-trasport reġgħu ffukaw din is-sena, b’12-il proġett li jammontaw għal ftit aktar minn 50 % tal-firem totali skont il-volum. Xi wħud iffukaw fuq it-trasport sostenibbli (bħal proġetti tal-metro urban f’Pune u Bhopal fl-Indja, u fil-Kajr fl-Eġittu), oħrajn kienu mmirati lejn il-konnettività u l-integrazzjoni reġjonali fil-pajjiżi tal-Viċinat u fil-Balkani tal-Punent.

Is-setturi ewlenin l-oħra rappreżentati huma l-enerġija u l-ilma, is-sanità u l-iskart solidu. Il-proġetti tal-enerġija kienu ffukati fuq it-tisħiħ tas-sostenibbiltà fis-settur, l-aktar permezz ta’ proġetti tal-enerġija rinnovabbli fuq skala iżgħar (jiġifieri permezz ta’ self qafas u parteċipazzjoni f’6 fondi). Fir-rigward tal-ġestjoni tal-ilma u tal-iskart, kien hemm fokus fuq it-titjib tal-ġestjoni tal-ilma mormi fil-Balkani tal-Punent u fil-Viċinat tan-Nofsinhar. Barra minn hekk, proġett għat-titjib tal-immaniġġjar tal-iskart solidu fil-Moldova kien ukoll fost dawk iffinanzjati.

Il-mitigazzjoni u l-adattament għat-tibdil fil-klima

EUR 2,7biljun f’self iffirmat fl-2019 fir-reġjuni tal-ELM jappoġġaw il-mitigazzjoni u l-adattament għat-tibdil fil-klima, li minnhom kważi EUR 1,5 biljun taħt il-garanzija tal-UE.. Fi tmiem l-2019, il-proporzjon kumulattiv tal-azzjoni klimatika fil-perjodu attwali tal-ELM kien ta’ aktar minn 35 % tal-firem netti, li qabeż il-mira minima ta’ 25 % stabbilita mid-Deċiżjoni ELM u konsistenti mal-mira ta’ mill-inqas 35 % tal-operazzjonijiet ta’ finanzjament totali tal-BEI f’ekonomiji emerġenti u pajjiżi li qed jiżviluppaw barra mill-Unjoni sal-2020.